《呈方伯王公二十八韵》
明代·欧必元

旬宣新命出明光，次第勋名震五羊。自识会稽元竹箭，可誇南五盛桄榔。

阿衡共协为霖望，山甫还称降岳祥。粪夺乌衣华裔后，家连青雀墨池傍。

携来道士笼鹅帖，冠尽词人绣虎场。当世独应推大令，过江何用数诸王。

须弥道悟归真觉，起草名高属建章。祇树自坚菩萨行，爽鸠曾拜尚书郎。

一麾竹马趋迎郡，七曜蓬莱对举觞。石室留题分作赋，沥湖遗泽遍甘棠。

指挥自净潢池甲，分部曾飞宪府霜。沧水尚馀收五贡，玄圭应待锡遐荒。

出山已想徵安石，定鼎悬知属子房。不谓岐途分陇蜀，更看方岳镇荆襄。

银章以佩新薇省，铜柱今高旧瘴乡。一代风云周日月，三千甸服汉封疆。

飞馀百喙留鸣凤，剥后群阴始见阳。正及东南当毁瘠，也知朝宁费劻勷。

褰帷泽及回枯槁，赐履恩同出上方。国士知深劳折节，故人书在可游杨。

曾怀牛马鲰生刺，敢望龙门大父行。扔饵岂堪同任钓，垂纶忻得有河鲂。

三冬业在閒关户，七贵门喧懒曳裳。破釜自知无涸辙，盐车终亦快腾骧。

校雠颇谓同张协，推毂何人及郑庄。倚市未应能挟瑟，趋时羞拟问雌黄。

明良会在尧天远，恩宠新承舜日长。国有太师今四岳，垂衣天子待岩廊。

作者简介：欧必元（一五七三—一六四二），字子建。顺德人。大任从孙，主遇从兄。十五岁为诸生，试辄第一。明思宗崇祯间贡生，年已六十。以时事多艰，慨然诣粤省巡抚，上书条陈急务，善之而不能用。当时缙绅称之为岭南端士。尝与修府县志乘，颇餍士论。晚年遨游山水，兴至，落笔千言立就。必元能诗文，与陈子壮、黎遂球等复修南园旧社，称南园十二子。著有《勾漏草》、《罗浮草》、《溪上草》、《琭玉斋稿》等。清郭汝诚咸丰《顺德县志》卷二四有传。欧必元诗，以华南师范大学藏清刊本《欧子建集》为底本。